MTC วิ่งแรง 6% โบรกฯชี้กำไรไตรมาส 3/61 ทำ “นิวไฮ” ทะลุ 960 ลบ. เคาะเป้าสูง 62 บ.
MTC วิ่งแรง 6% โบรกฯชี้กำไรไตรมาส 3/61 ทำ "นิวไฮ" ทะลุ 960 ลบ. เคาะเป้าสูง 62 บ. ล่าสุด ณ เวลา 14.50 น. อยู่ที่ระดับ 54.25 บาท บวก 3 บาท หรือ 5.85% สูงสุดที่ระดับ 54.50 บาท ต่ำสุดที่ระดับ 51.75 บาท ด้วยมูลค่าการซื้อขาย 1.09 พันล้านบาท
2 พ.ย. 2561

ผู้สื่อข่าวรายงานว่า ราคาหุ้น บริษัท เมืองไทย แคปปิตอล จำกัด (มหาชน) หรือ MTC ณ เวลา 14.50 น. อยู่ที่ระดับ 54.25 บาท บวก 3 บาท หรือ 5.85% สูงสุดที่ระดับ 54.50 บาท ต่ำสุดที่ระดับ 51.75 บาท ด้วยมูลค่าการซื้อขาย 1.09 พันล้านบาท

ด้านนายชูชาติ เพ็ชรอำไพ ประธานกรรมการบริหาร MTC กล่าวว่า นักลงทุนสถาบันได้เข้ามาทยอยซื้อหุ้นของบริษัทในช่วงที่ผ่านมา เนื่องจากคลายกังวลกฎหมายควบคุมนอนแบงก์ที่ออกมาชัดเจนแล้ว ซึ่งไม่ได้มีผลกระทบต่อ MTC จากก่อนหน้ามีที่เป็นห่วงในเรื่องดังกล่าว รวมทั้งกองทุนยังมองว่าหุ้น MTC มีการเติบโตอย่างต่อเนื่อง เหมาะสมที่จะลงทุนระยะยาว
“คาดว่ากองทุนจะเข้ามาเก็บหุ้นเมืองไทย แคปปิตอลในช่วงที่ผ่านมา หลังจากคลายความกังวลเรื่องของกฎหมายควบคุมนอนแบงก์ ประกอบกับบริษัทเรามีการเติบโตอย่างต่อเนื่อง” นายชูชาติ กล่าว
ทั้งนี้ คาดว่างบประจำไตรมาสที่ 3 จะเติบโตตามเป้าที่วางไว้ 40-45% โดยจะทำนิวไฮอย่างต่อเนื่อง  ซึ่งจะประกาศภายในวันที่ 6 พฤศจิกายนนี้ และคาดว่าไตรมาสที่ 4 นี้ จะมีกำไรมากกว่า 1 พันล้านบาท เป็นครั้งแรก ซึ่งที่ผ่านมางบไตรมาสที่ 2 บริษัทมีกำไรสุทธิ  912 ล้านบาท
ด้านบล.ทิสโก้ ระบุว่า MTC ไม่ได้ผลกระทบ แม้ธปท.จำกัดเพดานคิดดอกเบี้ยสูงสุดที่ 28% เนื่องจากสินเชื่อทะเบียนรถของบริษัทคิดดอกเบี้ยที่ 24% สำหรับรถจักรยานยนต์ และ 20.5% สำหรับรถยนต์ ส่วนกำไรไตรมาส 3/2561 คาดทำสถิติสูงสุดใหม่ที่ 963 ล้านบาท จากต้นทุนเงินทุนที่ลดลง การเติบโตของพอร์ตสินเชื่อ และการขยายสาขา และมีโอกาสที่ผลประกอบการจะดีกว่าคาด นำไปสู่การปรับประมาณการกำไร และเป้าหมายราคาหุ้นขึ้นอีก
ขณะที่ บริษัทหลักทรัพย์ กสิกรไทย คาดว่า MTC จะรายงานกำไรสุทธิไตรมาส 3 ที่ 966 ล้านบาท เพิ่มขึ้น 49% เทียบกับปีก่อน และ 6% เทียบกับไตรมาสก่อน คาดประกาศผลประกอบการไตรมาส 3 ในวันที่ 6 พ.ย. 2561 นี้
ทั้งนี้ ยังคงคำแนะ “ซื้อ” หุ้น MTC ให้ราคาพื้นฐาน 55 บาท โดยมองว่า ธนาคารแห่งประเทศไทย (ธปท.) ประกาศร่างระเบียบข้อบังคับใหม่ที่ระบุให้ผู้ปล่อยสินเชื่อส่วนบุคคลที่มีรถยนต์เป็นหลักประกันคงอัตราดอกเบี้ยไว้ที่ 28% MTC มองว่าร่างข้อบังคับใหม่ดังกล่าวจะส่งผลบวกกับ MTC เพราะอัตราตอบแทนของบริษัทขณะนี้อยู่ที่ราว 23% ต่ำกว่าอัตราดอกเบี้ยที่กำหนด ขณะที่คู่แข่งขันขนาดเล็กอาจต้องปรับลดอัตราดอกเบี้ยลง
นอกจากนี้ ยังปรับเพิ่มประมาณการกำไรสุทธิปี 2561-2563 ขึ้น 7%, 7%, 9% ตามลำดับ เพื่อสะท้อนการปรับเพิ่มประมาณการรายได้ดอกเบี้ยสุทธิ (NII) และปรับลดประมาณการต้นทุน/รายได้และการตั้งสำรองลง
ส่วนบริษัทหลักทรัพย์ เคที ซีมิโก้ ระบุ MTC เป็นหุ้นเติบโตโดดเด่น คาดกำไรสุทธิ ที่ 960 ล้านบาท เพิ่มขึ้น 48% เทียบกับปีก่อน เป้าหมายธุรกิจยังคงแสดงถึงแนวโน้มการเติบโตที่ดีต่อเนื่อง ขณะที่ประเด็นกังวลด้านกฎเกณฑ์ควบคุมสินเชื่อคลี่คลายไปหมดแล้ว เป้าหมายราคา 62 บาท
อีกทั้ง บล.โนมูระ พัฒนสิน และ บล.ทรีนีตี้ ยังคงคาดการณ์ว่า หุ้น MTC จะได้เข้าสู่ดัชนี MSCI ที่จะประกาศวันที่ 13 พ.ย.นี้